**Летописите разказват.............**

**КРАТКА ИСТОРИЯ НА ОБРАЗОВАНИЕТО В СЕЛАТА УСТРЕМ, СРЕМ И РАДОВЕЦ**

 Първите сведения за образованието в нашия край датират от XIX век, въпреки, че килийни училища най- вероятно са съществували и от по- рано. Постепенно през XIX век във всички селища в този район са създадени училища, огнища на българската просвета.

 Около 1850 г. е било открито килийно училище в с. Срем, което първоначално се помещавало в сайванта на църквата „Св.Спас“. В него се обучавали предимно момчета, които изучавали гръцката азбука. Учили се на четмо от църковни книги на гръцки език.

През 1874 г. в църковния двор в с. Срем се построява двуетажно училище с четири стаи.

За първи път в това училище се въвежда обучение на славянско четмо и писмо. За целта са закупени от църквата книги на славянски език. За първи път тържествено е отбелязан Денят на пресветите братя Кирил и Методий- 24 май.

 Българско народно училище е открито през 1891 г. и в с. Радовец, а първата училищна сграда е построена през 1895 г.

През 1870 г. в с. Устрем отваря врати килийно църковно училище. Пръв учител е абаджията Желю Нейков. Обучавали се десетина момчета на гръцки език. През 1873 г. в селото е построено училище на два етажа, което просъществува до 1910 г.

 През лятото на 1910 г. е построена нова учебна сграда. През 1913 г. в територията на България навлизат турски войски, които опожаряват селото, в това число и училището.

През 1913 г. е ремонтирано опожареното училище в с. Устрем, като са изградени три стаи. През 1936 г. са изградени още четири учебни стаи, канцеларии за директора и учителите както и сцена.

 През 1933 г. е открит втори прогимназиален клас, а през 1939 г. трети прогимназиален клас. В училището са се обучавали ученици от селата Мрамор, Планиново, Радовец и Студена.

 През 1963 г. е построена нова училищна сграда, в която и до днес се обучават ученици. От 2000 г. училището на с. Устрем приема за обучение учениците от закритото училище в с. Срем.

През 2017 г. училището приема и учениците от закритото училище в с. Радовец.